KOMISIJOS REGLAMENTAS (EB) Nr. 1319/2007
2007 m. lapkričio 9 d.
iš dalies keičiantis Tarybos reglamento (EEB) Nr. 2092/91 I priedo nuostatas, susijusias su pirmaisiais pertvarkymo į ekologinės gamybos ūkį metais gaminamų pašarų naudojimu
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. birželio 24 d. Tarybos reglamentą (EEB) Nr. 2092/91 dėl ekologinės žemės ūkio produktų gamybos ir nuorodų apie tokią gamybą ant žemės ūkio ir maisto produktų (1), ypač į jo 13 straipsnio antrą įtrauką,
kadangi:
(1)
Reglamento (EEB) Nr. 2092/91 I priede numatyta, kad gyvuliai pirmiausia turi būti šeriami tame pačiame ūkyje išaugintais pašarais, o žolėdžiai dažnai ganomi ganyklose. Siekdami įgyvendinti tą reikalavimą, ekologine žemdirbyste užsiimantys ūkininkai plečia savo ūkius, ypač įsigydami arba išsinuomodami ganyklų arba daugiamečių pašarų sklypus.
(2)
Vadovaujantis Reglamentu (EEB) Nr. 2092/91, įsigytai arba išsinuomotai neekologiškai žemei turi būti taikomas pereinamasis laikotarpis, kad ji taptų ekologiška. Be to, pirmaisiais pertvarkymo metais pagaminti pašarai nelaikomi pertvarkymo laikotarpio pašarais ir negali būti lengvai parduodami naudoti tradiciniuose ūkiuose, kadangi tokių neekologiškų daugiamečių pašarų rinka yra labai nedidelė.
(3)
Nuo 2007 m. gruodžio 31 d. žolėdžių šėrimas neekologiškai pagamintais pašarais neatitiks Reglamento (EEB) Nr. 2092/91 I priedo B dalies 4.8 punkto a papunkčio. Nuo tada bus sunku įgyvendinti bet kokį reikalavimą toliau ganyti paties ūkio įsigytoje arba išsinuomotoje žemėje arba ją naudoti pirmaisiais pertvarkymo į ekologinį ūkį metais.
(4)
Todėl reikia leisti į pašarų racioną įtraukti tam tikrą procentinę dalį pašarų, užaugintų pirmaisiais pertvarkymo metais.
(5)
Todėl Reglamentas (EEB) Nr. 2092/91 turėtų būti atitinkamai iš dalies pakeistas.
(6)
Šiame reglamente numatytos priemonės atitinka Reglamento (EEB) Nr. 2092/91 14 straipsniu įsteigto Komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 2092/91 I priedo B dalies 4.4 punktas pakeičiamas taip:
„4.4.
Iki 2008 m. gruodžio 31 d. pertvarkymo laikotarpio pašarai gali sudaryti vidutiniškai iki 50 % pašarų raciono. Jei pertvarkymo laikotarpio pašarai yra iš to paties ūkio, kuriame jie naudojami, ši procentinė dalis gali būti padidinta iki 80 %.
Nuo 2009 m. sausio 1 d. pertvarkymo laikotarpio pašarai gali sudaryti vidutiniškai iki 30 % pašarų raciono. Jei pertvarkymo laikotarpio pašarai yra iš to paties ūkio, kuriame jie naudojami, ši procentinė dalis gali būti padidinta iki 60 %.
Iki 20 % viso vidutinio pašarų, kuriais šeriami gyvuliai, kiekio gali sudaryti pašarai, gaunami gyvulius ganant daugiametėse ganyklose arba šienaujant daugiamečių pašarų sklypuose pirmaisiais jų pertvarkymo metais, jeigu jie yra to paties ūkio dalis ir per pastaruosius penkerius metus nebuvo to ūkio ekologinės gamybos vieneto dalis. Naudojant pertvarkymo laikotarpio pašarus ir pertvarkomuose sklypuose pirmaisiais pertvarkymo metais gaminamus pašarus, visa tokių pašarų procentinė dalis kartu juos sudėjus neturi viršyti pirmoje ir antroje pastraipose nustatytų didžiausių procentinių dalių.
Šie kiekiai apskaičiuojami kasmet kaip žemės ūkio kilmės pašarų sausosios medžiagos procentas.“
2 straipsnis
Šis reglamentas įsigalioja septintą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. lapkričio 9 d.